Document ID: /roh_data/filtered/fineweb-2-filterrobots_roh.jsonl.gz/57336

L'impressiun ch'ils visitaders da l'Olma han dal Grischun é buna. Dentant datti era critica. Ils politichers grischuns han rut cun ina tradiziun, quai na plascha betg als vischins. Il gieu da ballape tradiziunal tranter ils politichers da Son Gagl e quels dal chantun envidà è impurtant e duai sche pussaivel anc vegnir realisà. «Simplamain da nar!».
Il pli lung capun è mangià
Er sin il champ culinaric datti in highlight: Il Grischun ha fatg il pli lung capun dal mund. Il record inuffizial è fin uss in capun cun ina lunghezza da 16,44 meters. Il capun da l'Olma è 17 meters lung e 45 kilos grev. El è vegnì preproducì a Jenaz cun ingredienzas localas e transportà la sonda cun in tractor a Son Gagl – il viadi ha cuzzà trais uras. ll capun gigantic è vegnì preschentà, taglià e scumpartì durant il til.
Suenter il til hai dà in act festiv musical en l'arena da l'Olma. Là è vegnida interpretada la chanzun populara rumantscha «La sera sper il lag» ed inscenada cun differents geners da musica.
Il Grischun preschenta in'exposiziun e differentas activitads sut il motto «simplamain da nar!». En la halla 9.1.2. chattan visitadras e visitaders il «Mund d'aventuras dal Grischun». Quel consista dad ina sort plazza da vitg. Enturn quella datti plirs pavigliuns deditgads a differents temas, sco per exempel la furmaziun e la trilinguitad. Sper in martgà da spezialitads grischunas mussan interpresas grischunas artisanadi nov e vegl.
Festa d'avertura
Tar la festa d'avertura ha tranter auter il president da la Confederaziun Ignazio Cassis tegnì in pled e Marcus Caduff ha represchentà il Grischun sco president da la regenza. Silsuenter han els fatg in gir tras l'exposiziun, nua che circa 500 exposituras ed expositurs sa preschentan enfin ils 23 d'october.
Or da l'archiv